Item in dat anbegyn des iares na der bord Christi mcccclxxx de mester van Liflant makede ene grote hervard in Ruslant iegen de van Plescow unde brande unde rovede, unde wan twe slote; de brak he in de grunt unde toch wedder heym unbestridet. In dersulven tid reyseden wedder uth in Ruslant de Sweden uth Vynlant unde bernden wol ver unde twintich myle ynt lant unde breken dale veler byernen vesten vnde hove unbestridet.